হু হু করে বাড়ছে iPhone-এর বিক্রি! রিপোর্ট দেখলে চমকে উঠবেন

ওয়েব ডেস্ক: দিন দিন ভারতীয়দের মধ্যে বাড়ছে আইফোন (iPhone) কেনার প্রবণতা। শুধু মোবাইল নয়, অ্যাপলের (Apple) প্রায় সবকটি প্রোডাক্টের বিক্রিই বেড়েছে দেশজুড়ে, সে আইপ্যাড হোক বা ম্যাকবুক। ২০২৫ সালের জানুয়ারি-মার্চ ত্রৈমাসিকের রিপোর্ট বলছে, অ্যাপলের সরবরাহ ২৫ শতাংশ বৃদ্ধি পেয়ে ৮ শতাংশ বাজার দখল করেছে।

আন্তর্জাতিক জার্নালে প্রকাশিত এক প্রতিবেদনে বলা হয়েছে, iPhone 16 সিরিজ বিশেষ করে iPhone 16e মডেলটি এত পরিমাণে বিক্রি হয়েছে, যা অ্যাপলের সামগ্রিক বিক্রির হারকে ত্বরাণ্বিত করেছে। তথ্যের দিকে নজর দিলে দেখা যাচ্ছে, সুপার-প্রিমিয়াম মোবাইল অর্থাৎ যেসব মোবাইলের দাম ৫০,০০০ টাকা থেকে ১ লক্ষ টাকার মধ্যে, সেগুলি ইতিমধ্যে ভারতের স্মার্টফোন বাজারের ২৮ শতাংশ দখল করেছে। এছাড়াও আল্ট্রা-প্রিমিয়াম সেগমেন্ট অর্থাৎ যেসব মোবাইলের দাম ১ লক্ষ টাকার বেশি, তার বিক্রি ১৫ শতাংশ বৃদ্ধি পেয়েছে।

আরও পড়ুন: ভারতে ‘ফ্লপ’ হলেও বিদেশে বেশি জনপ্রিয় এই ৬ ‘মেড-ইন-ইন্ডিয়া’ গাড়ি

তবে বিক্রির নিরিখে ভারতের স্মার্টফোন বাজারে শীর্ষস্থানে রয়েছে ভিভো (Vivo)। বর্তমানে এই ব্র্যান্ড বাজারের ২০ শতাংশ দখল করে রয়েছে। দ্বিতীয় স্থানে আছে স্যামসাং (Samsung), যার বাজার শেয়ার ১৮ শতাংশ। তৃতীয় স্থানে ১৩ শতাংশ শেয়ার নিয়ে রয়েছে শাওমি (Xiomee)। যদিও বাজারে এই ব্র্যান্ডের সরবরাহ বছরে ৩৭ শতাংশ কমেছে। অন্যদিকে, ওপ্পো’র (Oppo) সরবরাহ বছরে ৮ শতাংশ বৃদ্ধি পেয়ে ১২ শতাংশ বাজার দখল করেছে। অন্যদিকে মোটোরোলার (Motorola) বাজার শেয়ার নজরকাড়া ৫৩ শতাংশ বৃদ্ধি পেয়েছে।

অন্যদিকে, ফিচার ফোন বাজারে, চীনা কোম্পানি আইটেল ৪১ শতাংশ শেয়ার নিয়ে শীর্ষস্থানে রয়েছে। এরপর রয়েছে দেশিয় ব্র্যান্ড লাভা। নোকিয়া ফোন বিক্রেতা এইচএমডি-র বাজার শেয়ার ছিল ১৯ শতাংশ।

এদিকে, চিপসেট বাজারে, মিডিয়াটেক ভারতের স্মার্টফোন বাজারে ৪৬ শতাংশ শেয়ার নিয়ে শীর্ষে রয়েছে। তবে ২৫,০০০ টাকার ঊর্ধ্বের প্রিমিয়াম স্মার্টফোন বিভাগে কোয়ালকম শীর্ষস্থানে রয়েছে ৩৫ শতাংশ শেয়ার নিয়ে।